**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO REORGANIZUOTI KLAIPĖDOS MIESTO SAVIVALDYBĖS ĮMONĘ “SPORININKŲ VAISTINĖ“ PROJEKTO**

**1. Sprendimo projekto esmė, tikslai ir uždaviniai.**

Lietuvos Respublikos valstybės ir savivaldybės įmonių įstatymo 18 straipsnio 2 dalies reglamentavimu savivaldybės įmonės reorganizavimo procedūros gali būti pradėtos vykdyti tik savivaldybės tarybai sutikus reorganizuoti įmonę. Taigi šiuo Savivaldybės tarybos sprendimo projektu siekiama pradėti ir įgyvendinti Klaipėdos miesto savivaldybei (toliau – Savivaldybė) nuosavybės teise priklausančios Savivaldybės įmonės (toliau – SĮ) „Sportininkų vaistinė“ (*į.k. 140786359, adresas Sportininkų g. 16, Klaipėda, savininko kapitalas 24623 eur*) reorganizavimo procedūras, pastarąją prijungiant prie SĮ „Debreceno vaistinė“ (*į.k. 140786882, adresas Taikos pr. 101, Klaipėda, savininko kapitalas 48612 eur*), kad būtų optimizuota SĮ veikla, sumažintas tą pačią veiklą vykdančių SĮ skaičius, užtikrintas tinkamas ir racionalus savivaldybės turto naudojimas.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės administracijos direktoriaus sudaryta darbo grupė, nagrinėjanti Klaipėdos miesto kontroliuojamų įmonių/įstaigų strateginius veiklos planus, analizuojanti šių planų vykdymo ataskaitas, savo išvadose nurodė, kad būtina įvertinti realias perspektyvas dėl įmonių veiklos tęstinumo, priimti konstruktyvius sprendimus dėl jų veiklos optimizavimo ir efektyvinimo, siūlyta svarstyti dėl galimybės jas reorganizuoti dėl žemiau nurodytų priežasčių:

1. Vadovaujantis Lietuvos Respublikos Vietos savivaldos įstatymo 6, 7 straipsniais, viešųjų farmacinių paslaugų teikimas nėra savivaldybės savarankiška ar valstybės perduota funkcija. O Klaipėdos mieste veikia net dvi analogišką veiklą vykdančios SĮ. Vienos įmonės būtų pakankamai aptarnauti miesto gyventojų poreikius, patenkinti jų viešuosiuos interesus.

2. Optimizuojama SĮ veikla, vaistinių preparatų gamyba koncentruojama vienoje vaistinėje. Žemiau esančioje lentelėje pateikiama SĮ gautų pajamų suvestinė, išskiriant pajamas už gaminamų vaistų, kitų vaistų pardavimą bei pajamas už vaistinės patalpų nuomą.

|  |  |  |  |  |
| --- | --- | --- | --- | --- |
| **2016 m. gautos pajamos** | SĮ "Sportininkų vaistinė" | | SĮ "Debreceno vaistinė" | |
| **eur** | **proc. nuo pardavimo pajamų** | **eur** | **proc. nuo pardavimo pajamų** |
| **1. Bendros pardavimo pajamos** | **174234** | x | **253948** | x |
| **1.1. Gaminamų vaistų pardavimas** | **47669** | **27** | **110900** | **44** |
| 1.1.1.gydymo įstaigoms | 3546 | 2 | 21391 | 8 |
| 1.1.2. gyventojams | 44123 | 25 | 89509 | 36 |
| **1. 2. Kitų vaistų pardavimas** | **126565** | **73** | **143048** | **56** |
| **2. Turto nuomos pajamos** | **2817** | **x** | **3009** | **x** |

3. Užtikrinamas tinkamas įmonių veiklai vykdyti patikėjimo teise perduoto Savivaldybei nuosavybės teise priklausančio nekilnojamojo turto (administracinių patalpų) naudojimas. Įvykus reorganizacijai SĮ „Sportininkų vaistinė“ patikėjimo teise valdomas turtas būtų perduotas SĮ „Debreceno vaistinė“ valdyti patikėjimo teise. Po reorganizacijos SĮ „Debreceno vaistinė“ veiklą vykdytų dviejose patalpose, tai yra Taikos pr. 101 ir Sportininkų g. 16. Tokiu būdu būtų išlaikyta galimybė asmenims užsisakyti vaistus ir gauti kitas vaistinės paslaugas SĮ „Debreceno vaistinė“ padaliniuose Taikos pr. 101 ir Sportininkų g. 16.

Žemiau lentelėje nurodyti duomenys apie SĮ valdomą turtą, jų naudojamas, nuomojamas ir kitas patalpas.

|  |  |  |  |  |  |
| --- | --- | --- | --- | --- | --- |
| **Įmonės pavadinimas** | **Administracinių patalpų adresas** | **Bendras patalpų plotas (kv.m.)** | **Vaistinės naudojamas patalpų naudojamas (kv.m.)** | **Nuomojamų patalpų plotas (kv.m.)** | **Kitų patalpų plotas (kv.m.)** |
| SĮ "Sportininkų vaistinė" | Sportininkų g. 16, Klaipėda | 307,43 | 126,58 | 68,01 | 112,84 (rūsio patalpos) |
| SĮ "Debreceno vaistinė" | Taikos pr. 101, Klaipėda | 581,61 | 371,62 | 124,63 | 85,36 (šilumos centro, el. skydinės patalpos) |

Pripažinta, jog vienos iš vaistinių veiklos tęstinumas tikslingas ir jos veiklos vykdymo poreikis Klaipėdos mieste, taip pat ir visoje Klaipėdos apskrityje yra dėl vaistinės išskirtinumo – t. y. vaistų gamybos paslaugos teikimo, kuria naudojasi net tik fiziniai asmenys, tačiau ir gydymo įstaigos (privataus sektoriaus vaistinės vaistų gamybos paslaugos neteikia). Siekiant konstruktyvių SĮ veiklos vykdymo rezultatų, racionalus sprendimas būtų – SĮ „Sportininkų vaistinė“ reorganizuoti ją prijungiant prie SĮ „Debreceno vaistinė“. Tikslinga reorganizavime dalyvaujančia įmone nustatyti SĮ „Debreceno vaistinė“ dėl žemiau nurodytų priežasčių:

▪ SĮ „Debreceno vaistinė“ veikla yra stabilesnė, fiksuojamas didesnis įmonės veiklos produktyvumas, generuojama ženkliai daugiau pajamų, pasiekiamas didesnis pelnas, su gydymo įstaigomis yra sudarytos vaistų tiekimo sutartys. Žemiau esančioje lentelėje pateikiamos įmonių pastarųjų trejų metų finansinės būklės duomenys:

|  |  |  |  |  |  |  |
| --- | --- | --- | --- | --- | --- | --- |
| **Įmonės pavadinimas** | Pardavimo pajamos (eur) | Pardavimo savikaina (eur) | Veiklos sąnaudos (eur) | Mokėtinos sumos/ įsipareigojimai (eur) | Nepaskirstytasis pelnas (nuostoliai) | Grynasis pelnas (eur) |
|  | **2014 m.** | | | | | |
| SĮ "Sportininkų vaistinė" | 181663 | 124145 | 58840 | 24939 | (4143) | 748 |
| SĮ "Debreceno vaistinė" | 273837 | 171423 | 96125 | 61794 | (23549) | 9097 |
|  | **2015 m.** | | | | | |
| SĮ "Sportininkų vaistinė" | 178200 | 118594 | 57313 | 18913 | 986 | 5129 |
| SĮ "Debreceno vaistinė" | 256531 | 153828 | 93838 | 38504 | (11959) | 11590 |
|  | **2016 m.** | | | | | |
| SĮ "Sportininkų vaistinė" | 174234 | 112848 | 60156 | 13566 | 4047 | 4047 |
| SĮ "Debreceno vaistinė" | 253948 | (143113) | (102655) | 29069 | (365) | 11594 |

▪ SĮ „Debreceno vaistinė“ perdavus SĮ „Sportininkų vaistinė“ patalpas, po reorganizacijos vaistų gamybos ir kitos vaistinės paslaugos kaip ir anksčiau būtų teikiamos dviejose vietose – Taikos pr. 101 ir Sportininkų g. 16.

▪ SĮ „Debreceno vaistinė“ darbuotojų skaičius didesnis, šiuo metu dirba 9 darbuotojai (iš jų 2 darbuotojai dirba 0,5 etatu), SĮ „Sportininkų vaistinė“ dirba 6 darbuotojai, iš jų 5 sudaro 4,75 dirbamo etato, 1 (elektrikas) dirba 0,12. Reorganizacijos sėkmės atveju į SĮ „Debreceno vaistinė“ galima būtų perkelti 3 darbuotojus, kurie galėtų būti perkelti iš SĮ „Sportininkų vaistinė“.

Savivaldybės tarybos sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos valstybės ir savivaldybės įmonių įstatymo 4 straipsnio 2 dalimi, 18 straipsnio 2 dalimi, Lietuvos Respublikos Civilinio kodekso 2.95 straipsnio 2 dalimi, 2.97 straipsnio 1, 2, 3 dalimis.

**3. Kokių rezultatų laukiama.**

Optimizuoti savivaldybės įmonių veiklą, sumažinti tą pačią veiklą vykdančių savivaldybės įmonių skaičių, užtikrinti tinkamą ir racionalų savivaldybės turto naudojimą.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomų lėšų nenumatoma.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – savivaldybės įmonių veiklos optimizavimas, tinkamas ir racionalus savivaldybės turto naudojimo užtikrinimas.

Teikiame svarstyti šį sprendimo projektą.

Turto skyriaus vedėjas Edvardas Simokaitis